มันนี่ทูเดย์
สั่งออมสินเน้นให้กู้รากหญ้า
24 พ.ย. 2557

สั่งออมสินเน้นให้กู้รากหญ้า
นายสมชัย สัจจพงษ์ อธิบดีกรมศุลกากร ในฐานะประธานธนาคารออมสิน เปิดเผยว่า ได้เซ็นอนุมัติแต่งตั้งนายชาติชาย พยุหนาวีชัย เป็นผู้อำนวยการออมสินคนใหม่ โดยจะเริ่มทำงานในวันที่ 15 ธ.ค.นี้ โดยการบริหารงานจะต้องทำตามพันธกิจหลักและกฎหมายของธนาคาร คือ เน้นการปล่อยกู้รายย่อยและผู้ประกอบการรายย่อย หรือเอสเอ็มอีมากขึ้น และต้องให้ธนาคารออมสินเป็นธนาคารที่ปิดช่องว่างการเข้าถึงแหล่งเงินทุนของประชาชนระดับฐานราก
ทั้งนี้ จะให้ผู้อำนวยการคนใหม่ทำให้ธนาคารออมสินเป็นธนาคารแรกที่เปิดสาขาทุกอำเภอในไทย เพราะพบว่ายังมีอีก 11 อำเภอ ที่ไม่มีสถาบันการเงินใดๆ เปิดให้บริการในพื้นที่ โดยใช้เงินที่ได้จากการลดสิทธิประโยชน์ของกรรมการ 13 ล้านบาท ไปเปิดสาขาขนาดเล็กที่มีพนักงาน 35 คน ในอำเภอดังกล่าว
ซีไอเอ็มบีโอนเงินไปนอกพุ่ง 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า จากการที่ธนาคารเปิดให้บริการโอนเงินด่วนข้ามประเทศ หรือสปีดเซนด์ ตั้งแต่เดือน พ.ย. 2555-ก.ย. 2557 พบว่ามียอดธุรกรรมเพิ่มขึ้น 2,200% จากก่อนหน้าที่มียอดธุรกรรม 7,000 รายการ ที่น่าสนใจคือ ยอดธุรกรรมในจังหวัดแถบภาคตะวันออกเฉียงเหนือ เช่น สกลนครและสุรินทร์ มีอัตราเพิ่มขึ้นมาก โดยพบว่าเป็นแรงงานชาวฟิลิปปินส์ที่อาศัยอยู่ในไทยมาใช้บริการสปีดเซนด์ และล่าสุดธนาคารได้ร่วมมือกับธนาคารออมสินในการให้บริการสปีดเซนด์ เริ่มให้บริการตั้งแต่วันที่ 24 พ.ย.นี้